钦定古今图书集成/明伦汇编/氏族典/第237卷 > 张虔威〈子爽〉
## 钦定古今图书集成/明伦汇编/氏族典/第237卷 > 张虔威〈子爽〉

按《隋书张虔威传》：“虔威，字元敬，清河东武城人也。父
晏之，齐北徐州刺史。虔威性聪敏，涉猎群书。其世父
暠之谓人曰：‘虔威，吾家千里驹也’。年十二，州补主簿。
十八为太尉中兵参军，后累迁太常丞。及齐亡，仕周
为宣纳中士。高祖得政，引为相府典签。开皇初，晋王
广出镇并州，盛选僚佐，以虔威为刑狱参军，累迁为”
属。王甚美其才，与河内张衡甚见礼重，晋邸称为“二
张”焉。及王为太子，迁员外散骑侍郎、太子内舍人。炀
帝即位，授内史舍人、仪同三司。寻以藩邸之旧，加开
府，寻拜谒者大夫。于时帝数巡幸，百姓疲敝，虔威因
上《封事》以谏，帝不悦，自此见疏。未几，卒官。有子爽，仕
至兰陵令。